Hans Kristian Skibby (DD), 2023-06-01:
Tak, hr. formand.
Fra Danmarksdemokraternes side vil jeg gerne takke for initiativet fra Enhedslisten til, at vi kunne få den her debat her i Folketinget omkring regeringens planer for natur og biodiversitet.
Jeg synes egentlig, at jeg i samme forbindelse også godt vil takke ministeren for en relativt god indflyvning i forhold til regeringens og ministerens blik på det her meget store område, som også er et vigtigt område for Danmark.
Jeg synes også, det i den forbindelse er værd at nævne FN's biodiversitetskonvention – jeg kan også se, at det er noget af det, som er med i regeringens forslag til vedtagelse, hvor man jo henviser til det – og den aftale, der blev indgået i december 2022.
Regeringen vil udarbejde en national implementeringsplan, og den aftale ser vi selvfølgelig også frem til fra Danmarksdemokraternes side i forhold til at se, hvad det så er, man lægger op til.
Det er ikke sådan, at vi er modstandere af biodiversitet, tværtimod, vil jeg sige.
Vi anerkender faktisk, at der på mange områder er en biodiversitetskrise, også her i Danmark, og det kan man jo måle i forhold til udviklingen i antallet af dyrearter og planteliv og andre ting – den danske fauna generelt, hvor man kan se, at der er et pres visse steder.
Men det, der selvfølgelig kan være en diskussion værd, er jo mål, indsats og midler, og midler kan være økonomi, men det kan så sandelig også være, hvad det er for nogle konkrete initiativer, man lægger op til, eksempelvis biodiversitetsstrategien for 2030 fra EU med en målsætning om, at 30 pct. af EU's land- og havareal skal være beskyttet, og at 10 pct. heraf skal være strengt beskyttet.
Der mener vi jo, at man også er nødt til at vise skyldigt hensyn til, at der er forskel på de forskellige EU-lande.
Vi tror ikke på, at det skal være sådan en rigid model, hvor det for Danmarks vedkommende skal være 30 pct. og 10 pct.
Vi mener, at man skal tage hensyn til jordbundsforholdene i de forskellige lande og til befolkningstætheden i de forskellige lande.
Der er lande i EU, der har rigtig meget hav, og der er nogle lande, der sjovt nok ikke har noget hav overhovedet, og der skal man også kigge på, hvor gode landene er til at lave andre strategier, bl.a. i forhold til skovrejsning og andre ting.
Alle de ting skal selvfølgelig være med, hvis man går ind og kigger på, hvad den danske indsats skal byde ind med.
Der skal vi samtidig – i hvert fald ifølge Danmarksdemokraterne, for det synes vi er vigtigt – hele tiden udvise rettidig omhu og tage skyldigt hensyn til berørte erhverv i Danmark.
Vi er ikke de helt store fortalere for naturnationalparker, i hvert fald ikke naturnationalparker, hvor præmissen er, at man spærrer dyr inde og går på kompromis med dyrevelfærdsloven.
Det synes vi er en uskik.
Så generelt set
er det vigtigt, at vi gør nogle ting; det er vigtigt, at vi får en fælles forståelse af det; det er vigtigt, at miljøministeren og selvfølgelig også flertallet her i Folketinget har det her som et stort fokusområde.
Det er jeg helt sikker på at vi er i god gænge med.
Der er jo en rimelig stor konkurrence mellem en række partier her i Folketinget om at være på den her dagsorden, og derfor er jeg sådan set helt betrygget i, at vi nok skal få en god debat om de her dele.
Så synes jeg også, man skal huske, at der jo nogle gange er nogle ting, der flytter sig.
F.eks. kan vi se, at gennemsnitstemperaturen i danske kystnære havområder ændrer sig, og det betyder, at de forskellige fiskearter flytter sig mere og mere nordpå, og det betyder så, at nogle steder, hvor man før kunne fange rigtig mange fisk, er der lige pludselig ikke nogen fisk.
Andre steder kan vi se, at eksempelvis skarven, som jo er EU-fredet, i den grad driver rovdrift på rigtig mange fisk i danske farvande.
Der synes vi også godt, man kunne tage en diskussion om, om man synes, det er en god måde at håndtere det på.
Vi kan også se de fede sæler ovre ved Christiansø – de er jo så fede, at de bare ligger og venter på, at der kommer en fisk.
Der er det jo sådan, at fiskene skal mætte mange munde hos en stor bestand af sæler her i de danske farvande.
Jeg er helt med på, at vi har nogle dyrearter, som der er blevet færre af, og nogle også i kritisk grad, eksempelvis et dyr som pindsvinet, hvor vi jo har læst, at der nogle steder er problemer med bestanden osv.
Men i forhold til invasive arter som f.eks. mårhunden, som spiser mange fugleæg, synes vi også man skulle kunne gå ind og kigge på det.
Nu har formanden rejst sig, så jeg må hellere stoppe, men vi må heller ikke glemme, at vi jo også har fået ulven til Danmark.
Tak for ordet.